Iki de nuha nna José benne lheꞌesi Arimatea ugíe gwannabe len Pilato‑ni kini ugwelhane elhide Jesús‑ni lo ya kurusiha kini ukatsie benneha.
José‑ni uke ttu ka benne bedhetini Jesús‑ni,
meskiba labí beleꞌe looe deki uke ttu ka nu bedhetini benneha kumu de rasinie ge ka nu loni ge ka nu Israel‑ni.
Pilato‑ni nna gwa begwelhabana José‑ni kini dechebie benne yattiha.
Anágaba Nicodemo‑ni,
delába benne ugíe ttu lo rela gwanne lenie Jesús‑ni,
bisingaba benneha denie ttiba rerua (30) kilu seti nu rure ixixxi.
Laxkala José‑ni lhe Nicodemo‑ni lhe bottesike Jesús‑ni lheꞌe ttu lari nu chi uluꞌu taake seti nu rure ixixxiha.
Benbake attiba chi labini ka benne Israel‑ni ruinke tti rukatsike ka benne yatti geke.
Ata betákana Jesús‑ni lo ya kurusiha,
niha tee ttu yu yadakinna ka ya xixxi loni.
Lheꞌe yuha do ttu baa kubi,
ttu baa lanú nu chi bigatsi lheꞌeni.
Niha‑ruba bekatsikana Jesús‑ni,
kumu de chi gaꞌa sá tti reyaka le ka benne Israel‑ni lhe kumu yieru baaha‑ruba nuha do gaxxa ata uttieha.
La sá tti bedú niꞌa xumanuha,
delába duminku,
dila tteba gwankaru chulha ugía María Magdalena‑ni gwalannina lo baaha.
Tti bilenna chi bitua íyya yaya roꞌo yieru baaha,
nianna ruxunnibana beyekina besinna ata do Simón Pedro‑ni lhe attu ka benne bedhetini Jesús‑ni,
delába benne ukarunie geha,
nianna tti utixxiꞌenna ka benneha,
rana ke:
―Chiba bebeakana Tata Xisiha lheꞌe yieru baaha nna labí yutu gá gwattixxakane.
Pedro‑ni lhe attu benneha nna bexunni ttebake diake ata do yieru baaha.
Tu tulapaba diake ruxunnike,
ttaka attu benneha nna unerube lo Pedro‑ni,
laxkala benneha bisine ladeꞌa tte roꞌo yieru baaha.
Tti bisine roꞌo yieru baaha nna biyette beká loe lhiꞌu,
niha‑ba bilánie ka lari bitesi benneha,
ttaka labí utaꞌabie lhiꞌu.
Tti chi bisin Simón Pedro‑ni nna utaꞌa ttebe lheꞌe yieru baaha nna bilánie ka lari bitesi benneha seꞌekana niha.
Lari nu bitesi iki Jesús‑ni nna labí re nuha ata seꞌe adí ka lariha,
ta subila tesi nuha rena.
Nianna tti utaꞌagaba benne bisin ladeꞌa tte roꞌo yieru baaha.
Tti uteꞌeha nna bilánie iyá nu chi ukaha,
nianna tti ugía lebie.
Kumu lake labí chi ute dákanie nu dia lo ka yetsi ge Tata Do Yebáha ata ra deki teeki eyadha ben benneha lagwi ge ka benne chi uttiha.
Nianna tti beyekike besinke lheꞌe yoꞌo ata reyaꞌankeha.
María‑ni nna sa dube roꞌo yieru baaha ribesie.
Laka due ribesie nna biyette beká loe lheꞌe yieru baaha.
Nianna bilánie chupa ka anjeli ge Tata Do Yebáha seꞌeke ata utta Jesús‑ni,
nukuke xo sitsi.
Ttúbie re daka ata utta ikieha nna attubie re daka ata useꞌe ka niꞌeha.
Nianna tti belisake María‑ni,
ráke bie:
―¿Beaka ribesilu xa nuila?
Lee nna ree ka benneha:
―Ribesia kumu bebeabakana Tata Xisi to kia nna labí yua gá gwattixxakane.
Nuha‑ba ree nna tti bodeki loe daka kweꞌebie,
nianna bilánie Jesús‑ni due niha,
ttaka labí yue deki Jesús‑niba nuha.
Jesús‑ni nna ree bie:
―¿Beaka ribesilu xa nuila?
¿Nú regilalu?
María‑ni nna ukanie ganna nu ruyúna lo yu ata yada ka ya xixxiha‑ba nuha.
De nuha nna ree nuha:
―Ganna luba dechelu benneha xa tata,
utixxiꞌa gá gwattixxalue kini echea bie.
Jesús‑ni nna ree:
―María.
María‑ni nna bodeki loe unnebie tisa arameo,
ree:
―¡Raboni!
(“Raboni” dienna innána maestru.)
Jesús‑ni nna rabie María‑ni:
―Bittu udaxxulu neti kumu labí chi beyapia ata do Tata kiaha.
Beyyala nna usi ka betsi to kiaha,
delába ka benne bedhetiniaha,
usi ke:
“Chiba eyaꞌaya ata do Tata kiaha,
benne ankagabe Tata geleha.
Benneha anke Diosi kia nna ankagabe Diosi gele.”
Nianna tti deyya María Magdalena‑ni kini kixxiꞌanie ka benne bedhetini Tata Xisiha deki chi bilánie benneha lhe utixxiꞌagabanie ka benneha iyá nu ra Tata Xisiha bie lhe.